ટેલિવિઝનમાં રસોઈજ્ઞાન વિતરણના રોચક કાર્યક્રમો રોજેરોજ રજૂ થાય છે. એમાં મોટે ભાગે તો વિવિધ વાનગીઓ બનાવવાની રીતો વિશેના માહિતીસભર દ્રશ્ય-શ્રાવ્ય નિદર્શનો હોય છે. પણ ઘણીવાર એ રસોઈ નિષ્ણાતોને આહારશાસ્ત્રના જ્ઞાનનું વિતરણ કરવાનું મન થાય અથવા રસોઈ ‘શીખનારી’ બહેન પોતાનું અને દર્શકોનું જ્ઞાન વધારવા માગતી હોય ત્યારે પોષણની દ્રષ્ટિએ વિવિધ વાનગીઓનું કેટલું અને કેવું મહત્વ છે એ વિશે પણ માહિતી આવે. આવા કાર્યક્રમો ઘણુંખરું રસોઈઉત્સુક મહિલાઓ અને વયોનિવૃત્ત વડીલ ભાઈઓ ઉત્સાહથી જોતા હોય છે. આવા જ એક કાર્યક્રમમાં (હું રસોઈઉત્સુક મહિલા નથી તોય) મેં વાનગીનિષ્ણાત મહિલાને માહિતી આપતાં સાંભળ્યાં. તેમણે કહ્યું કે ‘હંમેશાં સમતોલ આહાર લેવો જોઈએ. આવા સમતોલ આહારમાં ઢોંસા પણ આવે. ઢોંસા સંપૂર્ણ ભોજન છે કારણ કે તેમાં શરીરને આવશ્યક બધા જ પોષક દ્રવ્યો મળે છે. દક્ષિણ ભારતમાં (એ બહેન બોલેલાં સાઉથમાં) આ એક ઘેરેઘેર બનતી પ્રચલિત વાનગી છે પણ હવે બિન દક્ષિણ ભારતીય પ્રદેશોમાં પણ આ ઘેરેઘર બનતી નોવેલ્ટી બની રહી છે. આજે આપણે ફલાણા ફલાણા પ્રકારના ઢોંસા બનાવતાં શીખીશું.’